Buyuk ajdodlarga munosib avlod boʻlish mas’uliyati

21.04.2017
Prezidentimiz poytaxtimizning Olmazor tumanidagi Imom Termiziy jome’ masjidida boʻldi.
Butun dunyoda buyuk ajdodlarimizning soʻnmas dahosiga hurmat-ehtirom, ularning boy ilmiy merosini oʻrganishga qiziqish  hamisha yuqori boʻlgan. Xorijiy mamlakatlarda ularning hayoti va faoliyati haqida ilmiy va badiiy asarlar yaratilgan. 


Birinchi Prezidentimiz rahnamoligida buyuk olim va mutafakkirlarimiz, qadimiy shaharlarimiz yubileylari xalqaro miqyosda nishonlandi. Prezidentimiz Shavkat Mirziyoyev rahbarligida ulugʻ allomalarimiz, aziz-avliyolarimiz qadamjolarini obod etish ishlari izchil davom ettirilmoqda. Milliy ma’naviy merosimizni tiklash va asrab-avaylash, ilm-fan va ta’limni rivojlantirishga alohida e’tibor qaratilmoqda. 


Buyuk bobolarimiz tafakkuri mahsuli boʻlgan tarix, adabiyot, san’at, axloq, falsafa, tibbiyot, matematika, kimyo, astronomiya, me’morlik, din va boshqa sohalarga oid minglab noyob qoʻlyozmalar bizning bebaho boyligimizdir. Prezidentimiz ta’biri bilan aytganda, bunday boy merosga ega boʻlgan xalq dunyoda kamdan-kam topiladi. 


Islom madaniyati rivojiga ulkan hissa qoʻshgan buyuk vatandoshimiz Abu Iso Termiziy va termiziy allomalarning benazir merosini ilmiy asosda chuqur oʻrganish boʻyicha samarali ishlar amalga oshirilmoqda. 


Biz baxtiyor avlodmiz, baxtli xalqmiz, chunki shunday buyuk ajdodlarning vorisimiz, dedi Prezidentimiz. Xalqimiz farovonligi, mamlakatimiz ravnaqi yoʻlida qilayotgan ishlarimiz bilan ulugʻ ajdodlarimizga munosib boʻlishimiz kerak. Bu barchamizdan yuksak mas’uliyat talab qiladi. 


Shavkat Mirziyoyev nuroniylar bilan suhbatda dunyoning turli hududlarida islom dinini niqob qilib olgan kimsalar qanchadan-qancha begunoh odamlarning umriga zomin boʻlayotganini,  bunday qabih harakatlar muqaddas dinimizga mutlaqo toʻgʻri kelmasligini, farzandlarimizni ana shunday yovuz niyatli kuchlar, ekstremistik gʻoyalar ta’siridan asrab-avaylashimiz zarurligini qayd etdi. 


Hazrati Imom (Xastimom) majmuasida Islom madaniyati markazini tashkil qilamiz, dedi Shavkat Mirziyoyev. Yurtdoshlarimiz, mamlakatimizga keladigan mehmonlar bu yerda buyuk allomalarimizning bebaho merosi namunalari bilan yaqindan tanishish imkoniyatiga ega boʻlmogʻi lozim. 


Prezidentimiz mutasaddilarga masjidni rekonstruksiya qilish boʻyicha topshiriq berdi.